Maalil "Soovide puu" (1989) on Kristuse näo kujutisega vaas, mille seest paistab verine liha. Pildi ruum ulatuks nagu läbi mitme sfääri. Pind, millel naine seljaga vaataja poole seisab, on taas lihalikult punane. Sinetavas kauguses on aimata vaimset maailma. Taevast on alla naise poole suunatud vikerkaarevärviline kiir. Sümbol ei ole alati jäigalt ühetähenduslik, vastupidi - teose sisust sõltuvalt on sümbol piisavalt paindlik, et teda võiks tõlgendada erinevalt. Olgugi et autor on selle pildi loomisel tõenäoliselt juhindunud ühest konkreetsest ideest, tekitab pilt, antud juhul pildi sisuline külg, erinevaid assotsiatsioone. Seega naine võib sellel pildil olla nii rüvetajaks kui ka rüvetatuks. Esimesel juhul võib tal olla süüd sündimata eludest. (tühi vaas kristlikus ikonograafias sümboliseerib hingeta keha. Ferguson:1572)    Liha vaasis võiks siis märkida kasutut, otstarbeta keha; ka korvis olevad vaimolendid võivad olla inimhinged. Teisel  juhul sümboliseerib liha vaasis Kristuse pildiga laual naist ennast - ta on unustanud Kristuse lunastava jõu ning kuulama jäänud saatanlikke ahvatlusi (vikerkaarevärviline kiir). Kuid samas võib kiir taevast tähendada jumalikku hoiatust või manitsust. Kindlaks sümboliks on vilju kandev õlipuu, mis on märk peatselt saabuvast viimsest kohtupäevast.(Fergusson:2665)